**Balayar Sadiq**

**Şəhid  məktubu**

Yuxusuz-yuxusuz gecələrimi,

Səngər dodağınla içmişəm, Vətən.

Alın yazısını öz əllərimlə,

Ömrünə-gününə biçmişəm, Vətən.

Sarıdım yaramdan axan qanımla,

Torpaq yarasını, daş yarasını.

Götür bu sevgimlə sarı, sən Allah,

Körpə yanaqlarda yaş yarasını.

Gümüşü nəğmədi ağca suların,

Bir ömür səs olub ona qarışım.

Sənin daşların da çiçəkmiş, demə,

Kəpənək-kəpənək qonur baxışım.

Bu can qurbanındır, canımın canı,

Təzədən doğulmaq istəyir ürək.

Şah İsmayıl duran sərhədlərində,

Ömür kirpik-kirpik asılsın gərək!

Bu gün səngərlərin sinəsi üstə,

Üçrəngli bayrağın eşqi ələnir.

Oğul qoxusuna, şəhid ətrinə,

Yaralı torpağın  ömrü bələnir.

Hopub  Qarabağa Vətən həniri,

Üzü gölümsəyir  torpağın, daşın.

Silaha sarılan yurd oğulları,

Tozunu alıbdır ulu yaddaşın.

Qarabağ ətirli arzum cin olub,

Vətən əsgərinin qolları üstə.

Esqim ümid-ümid çiçəkləyibdi,

Qələbə gününün yolları üstə!

Ömrünə ağatlı bir gün yol gəlir,

Çiçəyi çırtlamıs o gunə bir bax.

Hər əsgər ürəyi güzgüdür, Vətən,

Səngərdən asılmış güzgünə bir bax!